Proteïen/koolhidraat kontroversie in die diabetiese dieët | Doctor Francois Retief's Blog
This entry was posted on 3 November 2013, in Diabetes,Vetsug and tagged Diëet, Eetgewoontes, oorgewig, proteïene, verslanking. Bookmark the permalink.	4 Kommentaar
Die bekende sportfisioloog Prof Tim Noakes was onlangs in die nuus nadat hy in sy nuwe boek, "Challenging beliefs", 'n siening gepubliseer het waarin afgewyk word van die gewone dieëtvoorskrif wat ons aan diabete gee.
Die gewone benadering is dat die grootste deel van 'n diabeet se daaglikse inname koolhidraat-gebaseerd moet wees (bv. soos in die voedselpiramide, waar 6 – 11 porsies koolhidrate per dag aanbeveel word). Die rede hiervoor is dat daar geglo word hoë proteïeninname in die dieët 'n diabeet se niere in gevaar kan stel.
Wat nie gesê word nie, is die ooglopend totale mislukking van hierdie koolhidraat-gebaseerde dieëtvoorskrif om gewigstoename te beperk. Mense raak toenemend raadop, want vir sommige mense werk geen aanvaarde dieët nie. Min dokters is regtig geïnteresseerd in die behandeling van vetsug, meestal weens die swak resultate, en pasiënte word dus gewoonlik direk na 'n dieëtkundige verwys.
Die aanvanklik Voedselpiramide was opgestel deur die Amerikaanse Departement van Landbou, en die opgedateerde 2010 VSA dieëtriglyne predik steeds die konsep van 6 – 11 daaglikse porsies brood, graanprodukte, rys, pasta, en dan kleiner hoeveelhede proteïene en baie min vette.
Ten spyte van die dieëtaanbevelings het vetsug een van Amerika se grootste mediese probleme geword. (Ek kon nie veel agterkom oor hoe die piramide in die eerste plek bepaal is nie.) Daar is mettertyd ook ander variasies van die voedselpiramiede voorgestel, waarvan sommige meer redelik lyk.
Van die punte wat Tim Noakes maak in sy boek is dat die inname van proteïene aptyt onderdruk, omdat 'n hoë proteïendieët ketone tot gevolg het wat aptyt onderdruk. Dit wil sê 'n hoë proteïendieët onderdruk die sensasie van honger en hou jou langer vol. Ons weet almal dat eiers en wors vir ontbyt 'n mens langer vol hou, en verhoed dat jy lank voor middigete weer sal honger word.
Verder weet ons dat verfynde koolhidraat, suiker, suikerbevattende kossoorte en wit meelprodukte, 'n hoë mate van verslawing teweegbring, wat nie die geval is met 'n hoë vet dieët nie. Daar is op die oomblik berigte uit Amerika dat suiker in dieselfe kategorie van verslawing hoort as rook, alkohol en dwelms. Leke gebruik lankal die term "chocaholic" vir hulle "craving" na sjokolade, suiker en soetgoed. Groot industriële maatskappye soos Coca-Cola het geen belang daarby dat hierdie inligting gepropageer moet word nie. Dit is skokkend dat die Amerikaanse diabetiese vereniging tot 'n groot mate deur voedselmaatskappye, o.a. Coca-Cola, geborg word!
Tim Noakes sny koolhidrate so ver moontlik uit sy dieët omdat hy, in sy eie woorde, koolhidraatweerstandig is. Hy berig dat hy deur nie koolhidrate in te neem nie, sy gewig en bloedsuiker kan beheer.
Die blote feit dat hierdie eetpatroon oënskynlik vir Tim Noakes werk, beteken nie dat ons nou almal hierna moet oorskakel nie. Dit is ook glad nie die boodskap wat Tim Noakes probeer verkondig nie! Ek en my gesin het nie op grond van hierdie inligting van Tim Noakes enige verandering aan ons dieët gemaak nie, aangesien die beskrywing van koolhidraatweerstandigheid nie blyk om vir ons 'n probleem te wees nie.